Selvom glæden er stor hos den nykårede Venstre-borgmester, Jesper Greth, i Rebild, bliver han alligevel sørgmodig over at skulle sige op fra tjansen ved Energinet for at dedikere sig til det politiske arbejde. -	Jeg er glad for mit arbejde. Så selvom jeg vidste, at det ville ske, så skal jeg lige vænne mig til tanken, siger han. Uforudsigeligt udfald Det er efter blot få måneder som Venstres spidskandidat i en hektisk valgkamp, at Jesper Greth nu kan sætte sig i borgmesterstolen i Rebild. Og selvom der efterhånden er gået et par timer siden alle stemmerne var talt op og resultatet blev offentliggjort, er realiteterne ikke helt sunket ind for venstremanden. - Jeg troede, at jeg kunne sove, efter jeg kom hjem klokken 03:00 om morgenen, men det kunne jeg ikke. Selvom vi drak en glædens øl efter valget, var det stadig ikke nok til at få mig til at falde i søvn,  siger han. Det store ansvar, som følger med en borgmesterpost, er også skyld i, at Jesper Greth i nat har ligget søvnløs. - Borgerne har vist en tillid ved at stemme på os, og at den konstituering, som vi var en del, af lykkedes som vi gerne ville. Det skal man lige reflektere over, for det kommer til at betyde meget for mit liv fremover, siger han. Udsigt til mere tid til familien De mange tidskrævende forberedelser og initiativer til at vippe den nu forrige borgmester Leon Sebbelin (RV) af stolen har båret frugt for Venstre. Det betyder, at Jesper Greth efter en intensiv valgkamp nu kan bruge mere tid med familien, og det glæder han sig til. - Jeg har ikke set meget til dem de sidste mange uger, så det bliver dejligt, at jeg kan være lidt sammen med dem også. Jeg skal nok også til at tage lidt mere del i de huslige pligter igen, for det har jeg været forskånet for på det seneste, siger han. Den melding griber hustruen Mette Greth i luften og har med et smil på læben en opgave klar med det samme: -Vi har savnet ham, men vi er en travl familie og er vant til en hektisk hverdag, så det skal nok gå. Men mon ikke vi kan lande på, at han skal til at tømme opvaskemaskinen og nogle af de andre ting, der også skal gøres, siger hun.

Opsummering:
Rebilds nykårede borgmester, Jesper Greth (V), skal starte et nyt kapitel med politik på fuld tid og tage afsked med jobbet som afdelingsleder ved Energinet.